
Érdemes-e vitázni a közösségi médiában?

Kulcsszavak: online vitakultúra; közösségi média; politikai kommunikáció; polarizáció; retorika
A dolgozat célja, hogy megvizsgálja a közösségi oldalak kommentszekcióját mint a nyilvános vita hozzáférhető, ám sokszor káros színtereit. Kutatási kérdésem, hogy létrejöhet-e racionális közéleti vita a közösségi médiában. Fő hipotézisem, hogy a politikailag mérsékelt közegekben eredményesebbek, racionálisabbak lesznek a viták, mint a polarizáltabb oldalakon.
A meglévő szakirodalom áttekintése során először lefektettem a kutatás elméleti kereteit Habermas nyilvánosságfogalma, Margitay argumentációs szabályai (Margitay 2004) és az érvelési hibák bemutatásával. Ezt követően összefoglaltam az internetes közeg szociálpszichológiai jelenségeit, valamint a polarizációban szerepet játszó csoportos és egyéni pszichológiai folyamatokat. Végezetül áttekintettem a már létező kutatásokat arról, hogyan érvelnek a közösségi média felhasználói és mennyire befogadók a különböző érvekre.
Saját kutatásomhoz a Facebook kommentszekcióit vettem alapul, ugyanis Magyarországon ezen a platformon zajlik a legtöbb nyilvános közéleti diskurzus (Bene 2017). A vizsgálatra kijelölt időszakban először felmértem a politikusok és közéleti véleményvezérek követőinek online aktivitását, az az öt fiók került be a kutatásba, akik átlagosan a legtöbb kommentet kapták bejegyzésenként. Ezen az öt oldalon utána megvizsgáltam az adott időszak leghosszabb kommentvitáit. A viták egészét Margitay négy szabálya alapján osztályoztam, akkor neveztem őket racionálisnak, ha minden kitételnek megfeleltek. Továbbá minden hozzászólásnál feljegyeztem az érvelési hibákat, amikor az érvek ok-okozati összefüggései nem következetesek. Elvi hibának neveztem azokat az eseteket, amikor a vitapartnerrel vagy a vita tárgyát képző személlyel voltak tiszteletlenek.
A hozzászólások elemzése kimutatta, hogy a kommentelők jelentős hányada távolról sem olyan tiszteletlen az online vitákban a partnereivel, mint ahogy azt a Facebook-vitákról szóló elterjedt előítéletek tartják. Ténylegesen viszont nem érik el egymást; nagyon ritka, hogy a felek mások érveinek hatására megváltoztatják véleményüket és konszenzust is nehezen érnek el. A felhasználók attitűdje mellett a közszereplők kommunikációja is szerepet játszik. A vizsgált kommentviták közül látványosan jobban teljesítenek azok, amelyeket a kevésbé szélsőséges politikai álláspontot képviselő felhasználók követői folytatnak le.



